recursal/SuperWikiNEXT-32B huggingface dataset:
**مارویہ ملک** ایک پاکستانی مخنث نیوز ریڈر اور میڈیا شخصیت ہیں۔ جب انھوں نے 2018 میں پہلی مرتبہ خبریں پڑھیں تو وہ کسی بھی پاکستانی ٹیلی وژن پر پہلی مخنث نیوز کاسٹر بن گئیں۔

ابتدائی زندگی
-------------

مارویہ ملک 1997 میں لاہور میں تین بہن بھائیوں کے ایک خاندان میں پیدا ہوئی۔  بچپن میں ہی، اس کی ہم جماعتوں نے اسکول میں تنگ کرنا شروع کیا لیکن وہ میٹرک مکمل کرنے میں کامیاب ہو گئی۔ بعد کی زندگی میں وہ اپنے کنبے سے اجنبی ہو گئی۔ گھر چھوڑنے کے بعد، اس نے دوسری مخنث خواتین کے ساتھ پناہ لی۔ وہ پوری زندگی وکیل یا صحافی بننے کے لیے پرعزم رہیں۔

پیشہ ورانہ زندگی اور سرگرمی
---------------------------

انھوں نے پنجاب یونیورسٹی سے ماسٹر میڈیا میں ڈگری کے ساتھ ماس میڈیا میں کیریئر کرنے سے قبل اپنی اعلیٰ تعلیم کے لئے فنڈز مہیا کرنے کے لیے میک اپ آرٹسٹ کی حیثیت سے کام کیا۔

اس کے بعد اس نے کوہنور نیوز میں عہدے کے لیے درخواست دی۔ نیوز اینکر بننے کے ساتھ پیشرفت کے بارے میں، مارویہ نے کہا ہے کہ، "ہمارا معاشرہ مخنث لوگوں کے ساتھ شرمناک سلوک کرتا ہے، ان کو نیچا دیتا ہے، نوکریوں سے انکار کرتا ہے، ان پر ہنس پڑتا ہے اور طعنہ دیتا ہے۔ میں اس رویے کو تبدیل کرنا چاہتی ہوں۔ "

اس سے پہلے وہ ماڈلنگ بھی کرچکی ہیں۔ وہ لاہور میں پاکستان فیشن ڈیزائن کونسل فیشن ویک کے رن وے پر چلیں، یہ نوکری اسے لاہور گرائمر اسکول میں طلبہ کے ذریعہ ملی۔

مارچ 2018 میں، مارویہ ملک ایک پاکستانی خبروں کی نشریات میں نیوز ریڈر کا کردار ادا کرنے والی پہلی مخنث بن گئیں۔۔ اس واقعے نے میڈیا کی توجہ مبذول کرلی۔ وہ کوہنور نیوز کے ساتھ کام کر رہی ہیں "آزاد بھی ذمہ دار بھی" نیوز چینل نے صحافت کے میدان میں ان کی مدد کی۔

وہ پاکستان میں مخنث افراد کے لیے جائداد کے حقوق کی وکالت کرنے کا ارادہ کر رہی ہے۔ وہ مخنث افراد کے لیے ملازمت اور پارلیمنٹ میں ریزرویشن کا مطالبہ کررہی ہے۔ وہ "تیسری صنف" کی اصطلاح پر یقین نہیں کرتی ہیں۔

مزید دیکھیے
-----------

* رمل علی

حوالہ جات
---------

1. 1 2  "پاکستان's first transgender TV host believes the country can accept her community"۔ ABC News (بزبان انگریزی)۔ 2018-03-29۔ اخذ شدہ بتاریخ 21 اپریل 2018
**شیخ جیون راجپوت** علاقہ نور پور تھل کی عظیم بزرگ شخصیت ہیں

ولادت
-----

شیخ جیون راجپوت بمقام علی پور سادات علاقہ شکرگڑھ علی شریف سے جنوب مغرب تقریبا" چالیس میل 1112ھ بمطابق 1699ء اورنگ زیب عالمگیر کے زمانے میں پیدا ہوئے۔ شیخ جیون کے والد میاں عبد الرحیم اور دادا شیخ محمد جمال سلطنت مغلیہ میں معتمد تھے

قوم
---

شیخ جیون کی قوم راجپوت گوت نارو ہے ان کے اجداد میں رائے شیخ کبیر خواجہ بختیار اوشی کاکی قطب الدین کے ہاتھ پر 580 بمطابق 1176ء میں مشرف بہ اسلام ہو کر سلطان التمش کے معتمد وزیر مقرر ہوئے۔

تعلیم
-----

آپ نے 18 سال کی عمرمیں علوم دینیہ فارسی، عربی دہلی شریف مکمل کیا۔

ہجرت
----

فسادات کے زمانے میں 1130ھ کے دوران میں شیخ جیون نے حجاز مقدس کے سفر کا ارادہ کیادہلی سے جالندھر پہنچے کچھ عرصہ قیام فرمایا ؛ لیکن نادر شاہ کے حملہ سے چنیوٹ ضلع جھنگ می لالیاں ساہیوال سے دریائے جہلم عبور کر کے نورپورتھل 1145ھ بمطابق 1727ء پہنچے۔آپ نے یہاں مسجد تعمیر کرائی جو مسجد منشیاں والی کے نام سے مشہور ہوئی۔ یہ مسجد نور پور کے مین بازار سے جانب جنوب آج بھی موجودہے۔ آپ نے آخری تیس سال خالص عبادت الہی، وعظ و نصیحت، تبلیغ دین و تربیت اولاد میں صرف کیے۔

وفات
----

شیخ جیون 1210ھ بروز بدھ بوقت اذان فجر بمطابق 27 رمضان المبارک وفات پائی آپ قبرستان نور پور تھل میں دفن ہوئے

حوالہ جات
---------

1. ↑  دعا آن لائن نیوز
2. ↑  روزامہ نوائے وقت لاہور 22 جون 2013ء
**سُلکی** (انگریزی: Sulki) ساہیوال سے فروکہ جاتے ہوئے اڈا شاہدرہ کے مقام پر سُلکی قصبہ آباد ہے جو فروکہ کے بالکل قریب ترین قصبہ ہے۔اسی قصبہ سے گذر کر مچھر کھادی اور دوسرے دیہاتوں کو بھی رستہ جاتا ہے۔اس کا شمار قدیم ترین قصبوں میں ہوتا ہے جس کی آبادی 8یا 9 ہزار نفوس پر مشتمل ہے۔1857ءکے زمینوں کے ریکارڈ کے مطابق سُلکی خاندان کو اُس وقت کے لحاظ سے اڑھائی سوسال قبل مغل حکمرانوں نے آباد کیا۔کیچ مکران سےسُلکی خان نامی رند قبیلے کا سردار اپنے قبیلہ کے ہمراہ تقریباً 4سوسال قبل ساہیوال سے چند کلومیٹر کے فاصلے پرفروکہ کے قریب آباد ہوا اور اُن کے خاندان کے لوگ اب بھی یہیں آباد ہیں۔اُن کے ساتھ کیچ مکران سے سوائے اُن کے اپنے قبیلے کے کوئی دوسرا خاندان نہیں آیاجیسا کہ عام طور پر سردار قبیلہ کے افراد اپنے ساتھ کام کاج کرنیوالوں رکھتے ہیں۔یہ ایک قدیم قصبہ ہے لیکن کچی آبادیاں ہونے کی وجہ سے یہاں کوئی ایسی عمارت موجود نہیں ہے جس سے اس گاؤں کے بہت زیادہ قدیم ہونے کی تصدیق ہوتی ہو لیکن سُلکی خاندان کے افراد کے پاس اُن کا شجرہ اور زمینی ریکارڈ موجود ہے جس کی بنا پر کہا جا سکتا ہے کہ یہ قصبہ حقیقت میں اتنا ہی قدیم ہو گا۔اس قصبہ کی سب سے قدیم مسجد علی ہے جس کے بارے میں کہا جاتا ہے کہ وہ ڈیڑھ سو سال قبل تعمیر کی گئی اُس کی تعمیر کے کچھ ہی عرصہ بعد یہاں مسجد عمر تعمیر ہوئی لیکن دونوں مساجد کی عمارتیں شہید کر کے نئی عمارتیں تعمیر کردی گئیں جس کی وجہ سے کسی بھی پرانی عمارت کا نام و نشان تک باقی نہیں رہا۔یہاں کی آبادی کے لحاظ سے آج بھی سُلکی یا رند بلوچوں کا خاندان سب سے بڑا ہے۔جب کہ اُن کے ساتھ کچھ کام کاج کرنیوالے مقامی لوگ ابتدا سے ساتھ رہ رہے ہیں۔ بلوچوں کے علاوہ بڑے خاندانوں میں سے قریشی خاندان تقریباً ڈیڑھ سو سال قبل یہاں آباد ہوا۔ابتدائی دور میں آبادی کا پھیلائو اتنا زیادہ نہیں تھا لیکن جب1973ء میں سیم بنائی گئی تو بہت سے خاندان یہاںآکر آباد ہوئے ۔

سُلکی خاندان کے مطابق اُن کے خاندان کا شجرہ چاکراعظم سے جاکر ملتا ہے یعنی وہ چاکر اعظم کی اولاد ہیں جبکہ مچھر کھادی کا ایک بلوچ خاندان بھی رند قبیلہ سے ہے جس کا شجرہ کئی پُشتوں سے جاکر اُن سے ملتا ہے۔فروکہ قبیلہ سے تعلق رکھنے والے امام مسجد کا خاندان بھی مساجد کی تعمیر سے اب تک یہیں آباد ہے جبکہ سادات خاندان کو بھی یہاں آباد ہوئے 70سال ہو گئے ہیں۔

1857ء تک رند خاندان نے اپنی ثقافت قائم رکھی وقت کے ساتھ ساتھ وہ یہاں کی ثقافت کے ساتھ ڈھلنے لگے اور صرف ثقافتی لباس کی حد تک محدود ہوکر رہ گئے بالاخر 1904 کے بعد انھوں نے اپنے خاندانی لباس پہننا بھی ترک کر دیااور یہاں کے ثقافتی کلچر کو مکمل طور پر اپنا لیا۔

سُلکی کے لوگ ذریعہ روزگار کے لیے کھیتی باڑی کرتے ہیں۔اس کے علاوہ چند ایک دُکانیں ہیں اور ایک پٹرول پمپ موجود ہے۔یہاں آباد بلوچوں کے مطابق 1947ءتک ہندئوں کی 2 دُکانیں تھیں جو انھوں نے یہاں کے رند قبیلے سے مستعار لے رکھی تھیں لیکن جب تقسیم ہند ہوئی تو وہ دُکانیں غیر آباد ہوگئیں اور پھر  پاکستان بننے کے بعد مسلمانوں نے چند ایک دُکانیں آباد کیں ۔

یاد رہے کہ والی بال کے معروف کھلاڑی الطاف ملاح کا تعلق بھی اسی قصبہ سلکی سے ہے وہ پاکستان کے مایہ ناز کھلاڑی مانے جاتے ہیں۔

حوالہ جات
---------

ہفت روزہ سجود ساہیوال ضلع سرگودھا

حوالہ جات
---------
میتھوڈسٹ کلیسیا کا بانی جان ویسلی تھا جس نے اس کلیسیا کی بنیاد انگلینڈ میں رکھی۔ لیکن پاکستان میں اس کلیسیا کا کام 1873ء میں کراچی میں امریکا سے آنے والے میتھوڈسٹ مشنریوں نے شروع کیا۔ اس کے مشنری حضرات نے اپنے کام کو انگریز فوجیوں میں اور ان لوگوں کے درمیان بشارتی کام شروع کیا، جو انگریزی زبان سے واقفیت رکھتے تھے۔ ان کا کام کوئٹہ (1874ء) اور لاہور (1880ء) تک پھیلا۔ سب سے پہلا مشنری جو ہندوستان آیا وہ ولیم بٹلر (Butler) تھا۔ سب سے مشہور میتھوڈسٹ مشنریوں میں جیمز تھوبرن (James Thoburn) اور اس کی بہن ایزابیلا تھوبرن تھے جو دہلی اور لکھنؤ (بھارت) میں آئے اور پھر اس علاقہ میں بھی آئے جواب پاکستان کہلاتا ہے۔ اس پر ان کے بیان مراکز میں سٹونز آباد، رائیونڈ اور لاہور شامل ہیں۔ یہ مشنری پاکستان کی سرزمین میں بہت دیر سے آئے۔ لیکن انھوں کمترن لوگوں میں کام شروع کیا اور کراچی، کوئی، ملتان، خانیوال، میاں چنوں، سٹونز آباد، رائے ونڈ اور لاہور میں اپنے مراکز کھو لے۔ 1940ء میں ان مشنریوں میں سے ایک ڈاکٹر سٹونز نے ضلع ملتان میں سٹونز آباد گاؤں قائم کیا (جو آج کا خلع خانیوال میں ہے) اور ١٩٣٠ء میں اس کلیسیا نے ملتان کے نزدیک سات اور گاؤں کے لیے زمین خریدی اور دیگر علاقوں خاص کر سیالکوٹ اور گورداسپور وغیرہ سے غریب مسیحی لوگوں کو لا کر وہاں آباد کیا۔ امریکی پریسبیٹیرین کے ساتھ مل کر ایف سی کالج اور دیگر مشنوں کے ساتھ کنیئرڈ کاج میں تعلیم کے پھیلاؤ کے لیے اتحاد کر لیا۔ اور اس طرح یونائٹڈ کرسچن ہسپتال (یو سی ایچ)، لاہور، کی خدمت میں اے پی مشن کے ساتھ مل گئے۔

بہاولپور اور بہاولنگر کے علاقوں میں ١٩٤٠ء کی دہائی میں کام شروع کیا گیا۔ بہاولنگر کے علاقے کا دوسرا نام چولستان بھی ہے۔ جو ریگستان ہونے کے ساتھ ساتھ بہت زیادہ پسماندہ تھا۔ اس علاقہ میں بہاولنگر، چشتیاں، حاصل پور، ہارون آباد، فورٹ عباس میں بھی غریب عوام کے درمیان کام شروع کیا۔ چولستان میں کام کرنے کا سہرا پادری متھیاس، ایم اے کیڈلر اور پادری خوبداس کے سر ہے۔ میتھوڈسٹ کے مشہور ادارے سٹونز آ باد اسکول ، لوسی ہیریسن، کرسچین انسٹی ٹیوٹ رائے ونڈ، ہولی ٹرنٹی گرلز اسکول کراچی، ڈرگ روڈ ہائی اسکول ہیں۔ سٹونز آباد اس کلیسیا کا سب سے بڑا گاؤں ہے جس نے کلیسیا کے لیے اچھی خاصی لیڈرشپ پیدا کی۔ کلیسیا کے پہلے بشپ ڈی را کی آرمسٹڈ (Armistead) اور پھر جے وی سموئیل تھے، جو پہلے پاکستانی بشپ ١٩٦٨ء میں نامزد ہوئے۔ بشپ را کی آرمسٹڈ کی یاد میں سینٹ پیٹرز اسکول، وارث روڈ، میں ایک عبادت گاه "بشپ را کی چیپل" کہلاتی ہے۔

1٩47 میں پاکستان بننے کے بعد میتھوڈسٹ کلیسیا نے پاکستان میں اپنی پہچان اور انتظامی معاملات کو برقرار رکھنے کے لیے میتھوڈسث جرچ انڈیا سے علیحدگی اختیار کرنے کے بعد یو بی ارنسٹ کی قیادت میں 1969میں جوائنٹ اسٹاک آف کمپنیز میں بطوردی میتھوڈسٹ چرچ آف پاکستان رجسٹر کروایا۔ اور آج تک پاکستان میں کام کر رہی ہے۔

حوالہ جات
---------

1. ↑  پاکستان میں پروٹسٹنٹ مسیحیت کی تاریخ، صفحہ ٦٦ تا ٦٧
**شعیب بن حبحاب ازدی، ابو صالح بصری،** بنو ظفر کے غلام تھے، آپ بصرہ کے ثقہ ، تابعی اور حدیث نبوی کے راوی ہیں۔ امام محمد بن اسماعیل بخاری ، مسلم بن حجاج، ابوداؤد ، نسائی اور امام ترمذی نے ان سےروایات لی ہے۔ آپ کی وفات 130 ہجری یا 131 ہجری میں ہوئی اور ایوب سختیانی نے آپ کو غسل دیا۔

### روایت حدیث

انس بن مالک، ابراہیم نخعی، ابو عالیہ ریاحی، عامر شعبی، ابو قلابہ جرمی، ابو سعید کثیر بن عبید، کثیر، سے روایت ہے۔ ابن صلت اور ابو صادق ازدی کے غلام۔اپنی سند سے روایت کرتے ہیں: حماد بن زید، حماد بن سلمہ، سلیمان بن طرخان تیمی، سلام بن ابی مطیع، شعبہ بن حجاج، ان کے بیٹے عبد السلام بن شعیب بن حباب، عبد الاسلام وارث بن سعید، معمر بن راشد، مہدی بن میمون، اور ہارون بن موسیٰ نحوی، ہشام بن حسن، ہشام دستوائی، یونس بن عبید، ان کے بیٹے ابوبکر بن شعیب بن حبحاب، اور ابو مالک طائی۔ .

### جراح اور تعدیل

احمد بن حنبل اور امام نسائی کہتے ہیں: ثقہ۔ ابو حاتم رازی نے کہا: صالح۔ محمد بن سعد بغدادی نے کہا: "شعیب بن حبحاب کا لقب ابو صالح تھا، بنو زفر کا ایک غلام تھا جس کے پاس کئی احادیث تھی۔ ان کی وفات اکتیس ہجری میں ہوئی اور کہا جاتا ہے: ایک سو اکتیس ہجری میں ہوئی اور ایوب سختیانی نے ان کو غسل دیا۔ اسے ابن ماجہ کے علاوہ ائمہ صحاح ستہ نے روایت کیا ہے۔

### وفات

آپ نے 130ھ میں وفات پائی ۔

### حوالہ جات

1. 1 2  معلومات عن الراوي، شعيب بن الحبحاب، مكتبة إسلام ويب آرکائیو شدہ 2018-10-21 بذریعہ وے بیک مشین
2. 1 2  معلومات عن الراوي، شعيب بن الحبحاب، موسوعة الحديث آرکائیو شدہ 2019-12-15 بذریعہ وے بیک مشین
3. ↑
**محمد رضوان ندوی** ہندوستان کے ایک مشہور عالم دین تھے۔ علمی حلقوں میں ان کی شناخت دار العلوم ندوۃ العلماء کے موقر استاد اور جامعۃ المؤمنات الاسلامیۃ لکھنؤ کے بانی و ناظم اول کی حیثیت سے ہے۔

ولادت اور تعلیم و تربیت
-----------------------

محمد رضوان ندوی لکھنؤ کے ایک کاروباری صدیقی خاندان سے تعلق رکھتے تھے۔ والد کا نام محمد عثمان صدیقی تھا، جو کاروباری اور دینی حلقوں میں یکساں احترام کی نگاہ سے دیکھے جاتے تھے۔ محمد رضوان ندوی کی ولادت 14 ستمبر 1954ء میں ہوئی تھی۔ دادا کی توجہ سے ان کو دینی تعلیم کے حصول میں لگایا گیا۔ برصغیر میں فن تجوید و قرأت کے عظیم مرکز مدرسہ عالیہ فرقانیہ سے حفظ قرآن مکمل کرنے کے بعد وہ 1968ء میں دار العلوم ندوۃ العلماء کے عربی درجات میں داخل کیے گئے۔ ذہانت و فطانت کے آثار ابتدا ہی سے نمایاں تھے۔ اس لیے ان کے اساتذہ نے ان کی تعلیم و تربیت پر خصوصی توجہ دی۔ 1976ء میں دار العلوم ندوۃ العلماء سے سند فراغ حاصل کی۔ 1977ء میں مزید تعلیم حاصل کرنے کے لیے جامعہ اسلامیہ مدینہ منورہ میں داخلہ لیا۔ وہاں انھوں نے کلیۃ القرآن میں داخلہ لیا اور 1981ء میں گریجویشن کی تعلیم مکمل کرکے اپنے وطن واپس آگئے۔ اس درمیان انھیں بیرون ممالک میں اچھی ملازمتوں کے مواقع بھی حاصل ہوئے۔ لیکن انھوں نے اپنے مرشد و مربی مولانا سید ابو الحسن علی ندوی کی مرضی پر عمل کرتے ہوئے ہر موقع کو چھوڑ دیا اور دینی و تعلیمی خدمات انجام دینے کے لیے یکسوئی کے ساتھ اپنے وطن میں قیام کا فیصلہ کیا۔
**ابو عبد اللہ عمرو بن میمون اودی** (متوفی 74ھ) کوفہ کے مشہور تابعی اور حديث نبوی کے راویوں میں سے ایک ہیں۔

### سیرت

ابو عبد اللہ عمرو بن میمون اودی نے رسول اللہ صلی اللہ علیہ وسلم کی زندگی میں اسلام قبول کیا اور ان سے ملاقات نہیں کی، وہ قبیلہ بنی عود بن صاب بن سعد سے تعلق رکھتے ہیں۔ جو یمن کے قبائل بنو مدج کے قبیلوں میں سے ایک تھا۔ آپ نے معاذ بن جبل رضی اللہ تعالیٰ عنہ سے سنا، جو یمن میں پیغمبر اسلام صلی اللہ تعالیٰ علیہ واٰلہٖ وسلَّم کے قاصد تھے، جو انھیں اسلام سکھاتے تھے۔ جب معاذ بن جبل رضی اللہ تعالیٰ عنہ شام میں آئے تو عمرو بن میمون بھی ان کے ساتھ تھے، پھر وہ کوفہ میں آباد ہو گئے۔ عمرو بن میمون نے اپنی زندگی میں ساٹھ حج اور عمرے کیے۔ عمرو بن میمون کی وفات سنہ 74ھ ہجری میں ہوئی اور یہ بھی کہا جاتا ہے کہ 75ھ ہجری میں ہوئی۔

### روایت حدیث

حضرت عمر بن الخطاب ، علی بن ابی طالب، عبداللہ بن مسعود ، معاذ بن جبل، ابوہریرہ ، ابو ایوب الانصاری، ابو مسعود الانصاری، عبد اللہ بن عمرو بن العاص ، سے روایت ہے۔ سلمان بن ربیعہ الباہلی، الربیع بن خثم، سعد بن ابی وقاص، عبد اللہ بن ربیعہ السلمی اور عبداللہ بن عباس، عبد الرحمٰن بن ابی لیلیٰ، معقل بن یسار، ابوذر غفاری ، ابو عبد اللہ الجدلی اور عائشہ بنت ابی بکر رضوان اللہ تعالیٰ علیہم ۔
اسے ان کی سند سے: عامر الشعبی ، ابو اسحاق الصبیعی، حسین بن عبد الرحمن، عبدہ بن ابی لبابہ، محمد بن سقع، سعید بن جبیر، ابراہیم بن یزید التیمی، الحارث بن نے روایت کیا ہے۔ سوید التیمی ، الحکم بن عتیبہ، ربیع بن حرش، الربیع بن خثم، زیاد بن الجراح، زیاد بن علقہ اور ابو قیس عبد الرحمٰن بن ثروان العودی، عبد الرحمٰن بن ثابت۔ ، عبد الملک بن عمیر، عطا بن السائب، عمرو بن مرہ، عیسیٰ بن حطان، محمد بن السائب بن برکہ المکی، مہاجر ابو الحسن، ہلال بن یساف، یزید بن شریک اور ابو بلج الفزاری

### جرح و تعدیل

ابن سعد نے ان کا تذکرہ اہل کوفہ کے پہلے طبقے میں کیا ہے اور یحییٰ بن معین رحمہ اللہ علیہ، العجلی اور نسائی رحمۃ اللہ علیہما نے اسے نقل کیا ہے اور محدثین کی ایک عظیم جماعت نے ان سے روایات لی ہیں۔آپ تقہ راوی ہیں۔

### وفات

آپ نے 74ھ میں وفات پائی ۔
.

حوالہ جات
---------

1. 1 2 3 4  سير أعلام النبلاء » بقية الطبقة الأولى من كبراء التابعين » عمرو بن ميمون آرکائیو شدہ 2016-06-15 بذریعہ وے بیک مشین
2. ↑  تهذيب الكمال للمزي » عَمْرو بن ميمون الأودي أَبُو عَبْد اللَّه (2) آرکائیو شدہ 2020-03-12 بذریعہ وے بیک مشین
3. 1 2  تهذيب الكمال للمزي » عَمْرو بن ميمون الأودي أَبُو عَبْد اللَّه (3) آرکائیو شدہ 2020-03-12 بذریعہ وے بیک مشین
4. ↑  الطبقات الكبرى لابن سعد - عمرو بن ميمون آرکائیو شدہ 2018-01-13 بذریعہ وے بیک مشین [*مردہ ربط*]
5. 1 2  تهذيب الكمال للمزي » عَمْرو بن ميمون الأودي أَبُو عَبْد اللَّه (1) آرکائیو شدہ 2020-04-14 بذریعہ وے بیک مشین
**بودھ مت میں خالق کا تصور** (انگریزی: Creator in Buddhism) نہیں ہے کیوں کہ اس مذہب میں ایک تخلیق کار خدا کے تصور کو مسترد کیا گیا ہے لیکن اسی مذہب میں اس کے بر عکس روشن خیال انسانوں کو دیوتاؤں کی طرح عزت دی گئی ہے۔ بُدھ مَت کو میانمار، ، تھائی لینڈ، تبت اور مشرق بعید کے ممالک نے اپنا لیا ہے۔ بھارت میں بدھ مذہب کو ماننے والے کم ہیں، لیکن جن ممالک میں بودھ دھرم گیا، اُن ممالک کے مقامی اور آبائی مذہبی عقائد کو بھی بودھ دھرم نے اپنے عقیدے میں شامل کر لیا۔ خیال رہے کہ بُدھ مذہب میں خداکا تصّور نہیں ہے۔ ماہرین نے عام مشاہدے سے یہ تاثر پیش کیا کہ بدھ مت ملحدانہ اصل رکھنے کے باوجود ہندو دھرم کی طرح ہزاروں سال کے میل جول نے مقامی آبادی (دڑآوڑ، بھیل اور کَول) کے دیوتاؤں کو ہندوؤں نے بھی اپنا لیا۔ یہ ہی ہندو دھرم جب ہندوستان سے باہر الجزائر بالی، ماریشس اور سُوری نام (ڈچ گیانا) گیا تو ہندو دھرم نے اِن سرزمینوں کے دیوی دیوتاؤں کو بھی اپنا لیا گیا تھا۔ 

بشیر احمد لودھی لکھتے ہیں کہ جنگِ عظیم دوم کے شعلوں نے ساری دنیا کو اپنی لپیٹ میں لے لیا تھا۔ مجھے بھی فوجی ملازمت کے سلسلہ میں مشرقِ بعید (برما وغیرہ) میں گھومنے کا اتفاق ہوا۔ وہاں عوامُ النّاس کا مذہب بودھ مت ہے۔ ان کے گھروں اور عبادت خانوں میں جانے کا اکثر اتفاق ہوا۔ گوتم بدھ کے بت دیکھے۔ ان کا عقیدہ بھی ہندو سے ملتا جلتا ہے، صرف ناموں کا فرق ہے۔

ندومت کے مقابلے بودھ مت میں تصوف کارجحان زیادہ رہا ہے ۔ کیونکہ اگر یہ کہا جائے تو غلط نہیں ہوگا کہ بدھ مت کی شروعات ہی برہمن مت کے رد عمل کے طور پر ہوئی تھی۔ خود مہاتما بدھ نے اسی کا سہارا لیا اور نروان حاصل کرنے کے لیے جنگلات و صحراوں کی خاک چھانی۔ بدھ مت میں نروان کو سب سے اعلی مقام حاصل ہے۔ معرفت کی آخری منزل ان کے یہاں نروان ہی ہے۔

بُدھ نے اپنے تمام متبعین کو حکم دیا کہ وہ نروان حاصل کرنے کی کوشش کریں اور اس کے لیے انھوں نے مندرجہ ذیل اصولوں کا ذکر کیا جن کوبدھ مت کی ریڈھ کی ہڈی کہا جا سکتا ہے:

1۔ لوگ آپس میں محبت سے رہیں۔ کسی پر ظلم نہ کریں، یہاں تک کہ جانوروں کوبھی نہ ستائیں۔

2۔ ہر حال میں سچ کا دامن تھامے رہیں اور جھوٹ سے پرہیز کریں۔

3۔ ماں باپ اور استاد کا حق پہچانیں اور ان کی عزت وخدمت کریں۔

4۔ پیدائش کی بنا پر کسی کو حقیر و رذیل نہ خیال کریں، کیونکہ یہ فرق صرف اعمال پر موقوف ہے۔

5۔ غریبوں، محتاجوں اور بے کسوں کی مدد کریں۔

6۔ افراط و تفریط سے بچیں اور ہر معاملے میں میانہ روی اختیار کریں۔

7۔ حلال ذریعے سے اپنی روزی کمائیں۔

8۔ تپسیا اور برہمنوں کی من گھڑت رسموں کے ذریعے نجات حاصل کرنے کا خیال ترک کریں۔ خلوص نیت سے کام کریں اور دوسروں کو بھی نیکی کی تلقین کریں۔

مزید دیکھیے
-----------

* بودھ مت

حوالہ جات
---------

1. ↑
2. ↑
3. ↑
4. ↑
ریجینا بیانچی
**ریجینا بیانچی** (1 جنوری 1921 - 5 اپریل 2013) ایک اطالوی اسٹیج اور فلمی اداکارہ تھیں۔

Lecce میں **ریجینا ڈی اینٹیگنی** کے طور پر پیدا ہوئی، وہ تھیٹر کے دو اداکاروں کی بیٹی تھیں۔   غیر ملکی ثقافتوں کے فاشسٹ فوبیا سے مجبور ہو کر اپنی کنیت تبدیل کر لی، اس نے اپنی پھوپھی کی کنیت اپنا لی۔ 

16 سال کی عمر میں، وہ رافیل ویوانی کی اسٹیج کمپنی میں داخل ہوئی اور، اسی سال، مزاحیہ ڈرامےکمپین *ناپولیٹانا* میں، ریجنیلا کے مرکزی کردار میں ڈیبیو کیا۔   1939ء میں، اس نے ڈراما فلم *Il ponte di vetro* میں کام کیا۔ فلم کے سیٹ پر اس کی منگنی ڈائریکٹر گوفریڈو الیسنڈرینی سے ہو گئی، جو 20 سال سے زیادہ عرصے تک اس کے ساتھی رہے۔ 

1944ء میں اپنی ریٹائرمنٹ کا اعلان کرنے کے بعد، وہ 1959ء میں ایڈورڈو ڈی فلیپو کے *فلمومینا مارٹورانو* میں ٹائٹل رول کے ساتھ واپس آئیں۔  اس نے بہترین معاون اداکارہ کے لیے دو ناسٹرو ڈی ارجنٹو جیتے، 1963 ءمیں نینی لوئے کی نیپلز کے چار دن کے لیے اور 1996ء میں لیون پومپوچی کی کیمیریری کے لیے،  اور وہ اینا ، مریم کی ماں، کے طور پر نمودار ہوئیں۔ 1977ء میں فرانکو زیفیریلی کی ٹیلی ویژن منیسیریز *جیسس آف ناصرت* ۔

1996ء میں، انھیں فنکارانہ خوبیوں کے لیے اطالوی جمہوریہ کے گرینڈ آفیسر سے نوازا گیا۔ وہ 92 سال کی عمر میں روم میں اپنے گھر میں انتقال کر گئیں۔

حوالہ جات
---------

1. 1 2 3  F. Cappa، Piero Gelli، Marco Mattarozzi (1998)۔ Dizionario dello spettacolo del '900۔ Dalai editore, 1998۔ صفحہ: 123–124۔ ISBN 8880892959
2. 1 2 3 4  Enrico Lancia، Roberto Poppi۔ Dizionario del cinema italiano - Le Attrici۔ Gremese Editore, 2003۔ صفحہ: 36–37۔ ISBN 888440214X
3. ↑  Enrico Lancia (1998)۔ I premi del cinema۔ Gremese Editore, 1998۔ صفحہ: 233, 249۔ ISBN 88-7742-221-1
***بیل جار*** امریکی مصنفہ اور شاعرہ سلویا پلاتھ کا لکھا ہوا واحد ناول ہے۔ اصل میں 1963 میں "وکٹوریا لوکاس" کے تخلص سے شائع ہوا، یہ ناول نیم خود نوشت ہے جس میں جگہوں اور لوگوں کے نام بدلے گئے ہیں۔ *کتاب کو اکثر رومن کلیف کے* طور پر دیکھا جاتا ہے کیونکہ مرکزی کردار کا دماغی بیماری میں نزول پلاتھ کے اپنے تجربات کے ساتھ ملتا ہے جو کلینیکل ڈپریشن یا بائی پولر II ڈس آرڈر ہو سکتا ہے۔ یہ ناول پہلی بار 1967 میں پلاتھ کے نام سے شائع ہوا تھا اور پلاتھ کے شوہر ٹیڈ ہیوز اور اس کی والدہ دونوں کی مرضی کے مطابق 1971 تک امریکا میں شائع نہیں ہوا تھا۔  اس ناول کا تقریباً ایک درجن زبانوں میں ترجمہ ہو چکا ہے۔

انداز اور اہم موضوعات
---------------------

حوالہ جات
---------

1. ↑  McCullough, Frances (1996).
2. ↑  Iris Jamahl Dunkle (2011)۔ "Sylvia Plath's The Bell Jar: Understanding Cultural and Historical Context in an Iconic Text" (PDF)۔ $1 میں Janet McCann۔ Critical Insights: The Bell Jar۔ Pasadena, California: Salem Press۔ صفحہ: 15۔ ISBN 978-1-58765-836-5۔ 02 دسمبر 2021 میں اصل (PDF) سے آرکائیو شدہ۔ اخذ شدہ بتاریخ 02 دسمبر 2021  الوسيط `|url-status=` تم تجاهله (معاونت)
اورنگ زیب قاسمی Aurang zeb Qasmi اردو کے ایک مترجم اور مصنف ہے۔ پاکستان کے صوبہ خیبر پختونخوا کے علاقہ قاسمی ضلع مردان سے تعلق رکھتے ہیں۔ سینئر سبجکیٹ سپشلسٹ کے طور پر خدمات سر انجام دے رہے ہیں۔جین ائیر کااردو ترجمہ 2020 میں شائع کیا۔ اس کے بعد یونانی اساطیر کے دلچسپ واقعات کراچی سے شائع کیا۔ یہی کتاب ہندوستان سے یونانی اساطیر کے دیوی دیوتا کے نام سے شائع ہوئی۔ 2021 میں مغربی ادب کی تحریکیں شائع کی۔ یہ اہم کتاب سٹی بک پوائنٹ کراچی سے شائع ہوئی۔ 2022 میں پروسپر میریمی کے ناولا کارمن کا اردو ترجمہ ایک تھی جپسی کے نام سے کیا۔ حال ہی میں ادبی تھیوری ( بنیادی تصورات اور مباحث) شائع ہوا ہے۔

### حالات زندگی

اورنگ زیب قاسمی یکم ستمبر 1980 کو خیبر پختونخوا کے ضلع مردان تحصیل کاٹلنگ کے ایک نواحی علاقے قاسمی میں مہابت خان کے ہاں پیدا ہوئے۔چھ بھائیوں اور چار بہنوں میں آپ سب سے بڑھے ہیں۔گورنمنٹ ہائی اسکول قاسمی سے میٹرک کا امتحان امتیازی نمبروں سے پاس کیا۔ اسلامیہ کالج پشاور سے ایف ایس سی کا امتحان 1998میں پاس کیا۔ اسی دوران کالج کے رسالے خیبر میں آپ کا ایک مزاحیہ مضمون "زہ چے کالجی شوم "شائع ہوا۔ اس مضمون میں پطرس کے اسلوب کی جھلک نظر آتی ہے۔بی اے اور ایم اے کے امتحانات پشاور یونیورسٹی سے پاس کیے۔ عبد الولی خان یونیورسٹی مردان سے ایم ایڈ کی ڈگری حاصل کی۔زندگی کے نامساعد حالات کا ڈٹ کر مقابلہ کیااور اپنی ہمت کی بدولت پبلک سروس کمیشن کے امتحان میں کامیاب ہوکر سبجیکٹ سپشلسٹ منتخب ہو گئے۔
ڈاکٹر سہیل عباس خان
پروفیسر ڈاکٹرسہیل عباس خان بلوچ اردو کے نامور ادیب،شاعر محقق اور نقاد کا تعلق فیصل آباد سے ہے۔آپ 6 ستمبر 1966ء کو فیصل آباد میں پیداہوئے۔آپ کے آبا و اجداد کا تعلق جھنگ سے ہے۔ان کا آبائی گاؤں دھبہ بلوچاں ،جھنگ کی تحصیل اٹھارہ ہزاری سے چار کلومیٹر کی مسافت پر دریائے جہلم کے مغربی کنارے پر ہے۔ پروفیسر ڈاکٹر سہیل عباس خان کے نانا محمد حیات خان بیدار شاعر تھے۔ حیات خان بیدار کی شہرہ آفاق تصنیف "تاریخ اقوام بلوچاں احسن البیان" کے نام سے 1933ء میں شائع ہوئی۔

پروفیسر ڈاکٹر سہیل عباس خان نے ابتدائی تعلیم سیکرڈ ہارٹ اسکول جھنگ اور بعد ازاں لاسال ہائی اسکول فیصل آباد سے حاصل کی۔گریجوایشن گورنمنٹ کالج دھوبی گھاٹ اور ایم۔اے اردو اورینٹل کالج لاہور سے کیا۔ایم۔اے فارسی بہاؤ الدین زکریا یونیورسٹی ملتان اور پی ایچ ڈی پنجاب یونیورسٹی سے کی۔

  

آپ نے "اردو شاعری میں اصلاح سخن کی روایت" کے عنوان پر مقالہ لکھ کرپی ایچ-ڈی کی ڈگر ی حاصل کی۔آپ بین الاقوامی اسلامی یونیورسٹی ،اسلام اباد اور اوساکا یونی ورسٹی جاپان سے بھی منسلک رہے۔اس کے علاوہ آپ یونی ورسٹی آف ٹوکیو سے بھی منسلک رہے۔آپ کے تین شعری مجموعے فصل ہجراں،دست حنائی اور غزل در غزل کے نام سے شائع ہو چکے ہیں۔اس کے علاوہ آپ نے میر امن کی معروف داستان باغ و بہار کالسانیاتی تجزیہ بھی لکھا جو :باغ و بہار(لسانی تجزیہ) کے نام سے شائع ہو چکا ہے۔ آپ کی دیگر کتابوں میں جامعاتی تحقیق،باغ وبہار کا لسانی تجزیہ مع فرہنگ ،بنیادی اردو قواعد اور تفہیمی تنقید ،شروح غالب : کتابیات،شبلی نعمانی: کتابیات،قاضی عبدالودوود: کتابیات جیسے کئی تحقیقی کام مقتدرہ قومی زبان سے شائع ہوئے
ابو طالب بن عبد المطلب کے بیٹے کے لیے،  جعفر بن ابی طالب ملاحظہ فرمائیں۔

**جعفر طیار** یا **جعفر طیار کوآپریٹو ہاؤسنگ سوسائٹی** (انگریزی: Jafar-e-Tayyar ) (J.T.C.H.S.) کراچی ، سندھ ، پاکستان میں ملیر ٹاؤن کے پڑوس میں سے ایک ہے جعفر طیار میں رہائشی آبادی 99٪ شیعہ ہے۔ اس علاقے میں تعلیم یافتہ افراد کا تناسب کافی زیادہ ہے۔ عورتیں مردوں کے شانہ بہ شانہ مطالعہ اور کام کرتی ہیں.

جعفر طیار کی تاریخ
------------------

کراچی کی آبادی بڑھنے کے ساتھ ہی شہر کے مختلف علاقوں میں عزاداری بھی پھیل گئی۔ ان بستیوں میں جعفر طیار سوسائٹی بھی ہے۔ 'جعفر طیار سوسائٹی' ضلع ملیر میں واقع ہے اور اس کی آبادی 60,000 سے زیادہ ہے۔ ان میں حسنین سوسائٹی، عمار یاسر، غازی ٹاؤن اور باغ اسد شامل ہیں۔ یہ پوری آبادی مومنین پر مشتمل ہے اور اب ضلع ملیر کی باقاعدہ یونین کونسل ہے۔

جعفر طیار سوسائٹی اکتوبر 2022 میں
ملیر ایک زرعی علاقہ تھا اس لیے اس کا مکمل انحصار بارشوں پر تھا۔ جیسے جیسے بارشیں کم ہوئیں، پانی کے مسائل بڑھتے چلے گئے اور نتیجتاً کسان زمینیں چھوڑ کر پیچھے ہٹ گئے۔ چنانچہ کسانوں نے ان خالی زمینوں کو فروخت کرنا شروع کر دیا۔ جعفر طیار سوسائٹی بھی کھیتوں پر مشتمل تھی۔ جب کھیت ختم ہوئے تو اسے 1969 میں ایک سرمایہ دار 'حیدر علی ملجی' نے خرید لیا اور انھوں نے یہاں مومنین کے لیے پلاٹ بیجنا شروع کر دیے۔ ابتدائی طور پر 200 گز کا پلاٹ 2000 روپے اور 96 گز کا پلاٹ 1000 روپے میں فروخت ہوا تھا۔ اس طرح آبادی آہستہ آہستہ بڑھنے لگی۔ یہاں کا پہلا گھر 'جنگل کی خالہ' کا تھا، جن کا نام جنگل کی خالہ کے نام رکھا گیا کیونکہ وہ اس جنگل میں رہتی تھیں۔ یہ وہی تین منزلہ مکان تھا جو مرکزی امام بارگاہ کے سامنے 2019 میں گر گیا تھا۔ جعفر طیار سوسائٹی کی آبادی میں توسیع ایف ساؤتھ سے ملحقہ سروے 640، 627 اور 552 وغیرہ سے شروع ہوئی اور اس حد تک بڑھ گئی کہ آج جعفر طیار سوسائٹی ضلع ملیر کی ایک یونین کونسل ہے۔

حوالہ جات
---------

1. 1 2  "Commissioner inspects preparations for Eid Miladun Nabi"۔ The News International (newspaper)۔ 16 October 2021۔ اخذ شدہ بتاریخ 11 جنوری 2022
2. ↑  "Karachi commissioner calls for quick removal of public complaints"۔ Samaa TV۔ 6 October 2021۔ اخذ شدہ بتاریخ 11 جنوری 2022
3. ↑  Malir Town - Government of Pakistan آرکائیو شدہ 2006-02-19 بذریعہ وے بیک مشین
4. ↑
5. ↑  "A look at Jafar Tayyar's mourning and its history"۔ 2021-08-10۔ 08 جولا‎ئی 2022 میں اصل سے آرکائیو شدہ۔ اخذ شدہ بتاریخ 29 مارچ 2023  الوسيط `|url-status=` تم تجاهله (معاونت)

بیرونی روابط
------------

* جعفرطیار کی ویب گاہ.
* Karachi Website آرکائیو شدہ 25 مارچ 2002 بذریعہ وے بیک مشین.
**پروفیسر اسلم آزاد** (پیدائش: 12 دسمبر 1948ء - وفات: 8 جون 2022ء ) بھارت سے تعلق رکھنے والے اردو زبان کے نامور شاعر، ادبی نقاد اور سیاست دان تھے۔ وہ 12 دسمبر 1948ء کو مولا نگر، ضلع سیتامڑھی، بہار میں پیدا ہوئے۔ والدین نے ابتدا میں عطاء اللہ محمد اسلم رکھا تھا مگر بعد میں اسے بدل کر اسلم آزاد کر دیا۔ ان کے والد کا نام محمد عباس تھا۔انھوں نے پوپری ہائی اسکول سے میٹرک کرنے کے بعد 1966ء میں ملت کالج دربھنگہ سے بی اے (اردو آنرز) اور 1969ء میں پٹنہ یونیورسٹی سے ایم اے (اردو) کا امتحان پاس کیا۔ 1974ء میں پی ایچ ڈی کیا۔ فروری 1975ء میں پٹنہ یونیورسٹی میں اردو کے لیکچرار مقرر ہو گئے۔ ترقی کی منازل طے کرتے ہوئے پروفیسر اور صدر شعبہ اردو کے عہدے تک پہنچے۔ ادب کے ساتھ ساتھ سیاست میں بھی سرگرم رہے۔ وہ 2006ء میں چھ برسوں کے لیے بہار قانون ساز کونسل کے ارکان نامزد کیے گئے۔ انھوں نے دو شادیاں کیں۔ ان کی دوسری بیوی فرزانہ خود بھی علم و ادب کا ذوق رکھتی ہیں اور نثرنگار ہیں۔ اسلم آزاد شاعر، ناقد اور افسانہ نگار تھے۔ شعر و شاعری کا شوق انھیں اوائل عمر ہی سے تھا۔ ان کا پہلا شعری مجموعہ **نشاطِ کرب** (1968ء) طالب علمی کے دور ہی میں شائع ہوا تھا۔ ان کا دوسرا شعری مجموعہ **مختلف** کے نام سے شائع ہوا۔ ان کی پہلی تنقید کتاب **اردو ناول آزادی کے بعد** دسمبر 1981ء میں نکھار پبلی کیشن کے زیر اہتمام شائع ہوا۔ ان کا تحقیقی مقالہ ہےجو ترمیم و اضافہ کے ساتھ کتابی شکل میں شائع ہوا۔ ان کی دیگر کتابیں **عزیز احمد بحیثیت ناول نگار**، **آنگن ایک تنقیدی جائزہ** اور **قرۃ العین حیدر بحیثیت ناول نگار** (2003ء) بھی اردو فکشن کی تنقید سے متعلق ہیں۔ پروفیسر اسلم آزاد 8 جون 2022ء کو کینسر کے مرض میں مبتلا ہو کر آل انڈیا انسٹی ٹیوٹ آف میڈیکل سائنسز (ایمس)، پٹنہ میں انتقال کر گئے۔

حوالہ جات
---------

1. ↑  Death of Prof. Aslam Azad — اخذ شدہ بتاریخ: 9 جون 2022 — شائع شدہ از: 8 جون 2022
2. ↑  اعجاز علی ارشد، بِہار کی بَہار (جلد دوم)،قومی کونسل برائے فروغ اردو زبان نئی دہلی، 2017ء، ص 25
3. ↑  بِہار کی بَہار (جلد دوم)، ص 26
4. ↑  "معروف سیاسی رہنما و ادیب پروفیسر اسلم آزاد کا انتقال، ادبی حلقوں میں غم کی لہر"۔ ای ٹی وی اردو حیدرآباد، بھارت۔ 8 جون 2022ء  تحقق من التاريخ في: `|date=` (معاونت)
صوبہ سنگھ کا جنم 15 مئی 1915 کو گاؤں پنڈ اودھو ننگل ضلع امرتسر میں سر رام سنگھ سوہل اور رادھی جی کے گھر ہوا۔ان کی شادی سری متی ہردیپ کور کے ساتھ ہوئی جن سے ان بچے پیدا ہوئے ایک لڑکی اور ایک لڑکا، لڑکی کا نام سریندر کور لڑکے کا نام یوگیراج سنگھ رکھا گیا۔ گردے خراب ہونے اور آخر میں دل کی حرکت بند ہو جانے کی وجہ سے صوبہ سنگھ کی موت گورو نانک ہسپتال، امرتسر میں 6 دسمبر 1981 میں ہوئی۔

تعلیم
-----

صوبہ سنگھ نے ابتدائی تعلیم اپنے جدی پشتی گاؤں کے اسکول اودھو ننگل میں ہی حاصل کی۔ مڈل کا امتحان پہلے درجے میں پاس کرنے کے بعد صوبہ سنگھ نے خالصہ اسکول باب بکالا سے میٹرک بھی اوّل درجے میں پاس کر لیا ، اسکول میں وہ پڑھائی کے ساتھ ساتھ غیر نصابی سرگرمیوں ، کھیلوں میں بھی بہت نمایاں تھے۔اور اس میں انھوں نے بہت نام کمایا۔ اس کے بعد انھوں نے رندھیر کالج، کپورتھلہ سے ایف.ایسّ.سی پاس کی اور بعد میں سیالکوٹ سے بی.اے. کی ڈگری، پنجاب یونیورسٹی لاہور سے حاصل کی۔ اعلی تعلیم کی لگن صوبہ سنگھ کو لاہور لے گئی۔وہاں انھوں نے نے پنجاب یونیورسٹی، لاہور سے ایمّ.اے (mathematics) 1939 میں فسٹ ڈویژن میں پاس کی۔

تخلیقات
-------

صوبہ سنگھ کی اہم تخلیق ‘الوپ ہو رہے چیٹک’ ہے، جو لاہور بکّ شاپ لدھیانہ نے 1967 میں اپنی ایک نئی قائم کردہ شاخ ‘سہت سنگم چنڈی گڑھ’ سے شائع کی تھی۔ اس میں گیارہ الگ الگ موضوعات پر مضامین ہیں لیکن سب کا مچوڑ ایک ہی ہے اور یہ آج کے پنجابی ادب میں سنگ میل کی حیثیت رکھتے ہیں۔پنجاب میں تفریح طبع کے لیے امیر غریب اور متوسط طبقے کی لوگ جس طرح شطرنج، ناٹک ، مرغوں اور بٹیروں کی بازیوں ناچ گانے سے جی بہلاتے تھے صوبہ سنگھ نے ان سب کو انتہائی دلچسپ انداز میں قلمبند کیا ہے اس توں علاوہ ان کی اور کئی اہم تخلیقات ہیں :-
اگّ پانی تے ہور کہانیاں-1960

الوپ ہو رہے چیٹک-1967 مضمون مجموعہ

جنگ مساپھا وجیا-1964

غلطیاں-1971

انقلابی یودھا اودھم سنگھ-1974

گورو تیغ بہادر جی دی بانی دا ادھٔین

ہاسے تے حادثے

ہیر صوبہ سنگھ

دیوان سنگھ کالے پانی

پنجابی پترکاری دا اتہاس

وینگ ترنگ

اگّ تے پانی

چرن سنگھ شہید رچناولی

حوالہ جات
---------

1. ↑  بھگونت سنگھ، صوبہ سنگھ جیون تے رچناں، پبلیکیشن بیورو، پنجابی یونیورسٹی پٹیالہ، 1990، پنہ-1
2. ↑  بھگونت سنگھ، صوبہ سنگھ جیون تے رچناں، پبلیکیشن بیورو، پنجابی یونیورسٹی پٹیالہ، 1990، پنہ-79
**میں بھی چوکیدار** یا **میں بھی چوکی دار** ایک سیاسی نعرہ تھا جسے بھارت کی قومی سیاسی جماعت بھارتیہ جنتا پارٹی نے 2019ء کے قومی سیاسی انتخابات انتخابات میں کثرت سے استعمال کیا۔ یہ در حقیقت چوکیدار چور ہے کے مد مقابل نعرہ ہے جسے بھارت کی حزب اختلاف کانگریس پارٹی کے رہنما راہل گاندھی نے گڑھا تھا۔

وزیر اعظم نریندر مودی اور اُن کے دیگر پارٹی قائدین بشمول اِس کے اس وقت کے صدر امیت شاہ نے لفظ ’’چوکیدار‘‘ کو اپنی خبروں میں اور ٹوئیٹر پیغاموں میں اپنی شخصی تفصیلات ظاہر کرتے ہوئے عوام کی تائید لوک سبھا انتخابات سے پہلے حاصل کرنے کے لیے چوکیدار لکھنا شروع کیا تھا۔ پارٹی قائدین میں کئی مرکزی وزراء اور وزرائے اعلٰی بھی شامل تھے جنھوں نے اپنے اشتہاری ویڈیوز میں عوام کے سامنے جن کا تعلق سماج کے تمام طبقات سے ہے، کہنا شروع کر دیا ہے کہ وہ بھی مودی کی طرح ملک کے چوکیداروں میں سے ایک ہیں۔ مودی کی ٹوئیٹر پر ظاہر کردی شخصی تفصیلات میں ان کی شناخت چوکیدار نریندر مودی کی حیثیت سے ظاہر کی گئی تھی۔ دیگر قائدین نے بھی اِس مہم میں تعاون کرنا شروع کر دیا تھا۔ وزیر ریلوے پیوش گوئل نے اپنے پیغام میں کہا کہ ہماری قوم کے چوکیدار ایک صاف ستھرا سماج تیار کرنے کے پابند ہیں۔ وہ اپنے مالی لین دین کی کوئی بات نہیں چھپاتے۔ بدعنوانی کی لعنت میں مبتلا نہیں ہیں اور کبھی کالے دھن نے برسوں سے اُن کا کردار داغدار نہیں کیا۔ ایسے افراد کو آئندہ بھی مسترد کر دیا جانا چاہیے۔ امیت شاہ نے اپنے ٹوئٹر پیغام میں عوام کی کوششوں کو اُجاگر کیا اور کہاکہ وہ اپنے اطراف و اکناف صاف ستھرا رکھیں۔ مودی نے پوری قوم میں اپنے حامیوں پر زور دیا ہے کہ ’میں بھی چوکیدار ہوں ‘۔ اُنھوں نے کہا کہ وہ صرف اِس جنگ میں اکیلے نہیں ہیں۔

راہل گاندھی نے اس کے بر عکس ٹویٹر کا سہارا لیتے ہوئے تنقیدی لہجوں میں کہا کہ ’’مسٹر مودی آپ کا ٹوئٹ دفاعی ہے۔ کیا آج آپ کو تھوڑا بھی احساس جرم ہو رہا ہے؟ ‘‘ کانگریس صدر نے اپنے ٹوئٹس کے ساتھ ایک تصویر پوسٹ کی ہے جس میں مودی کے ساتھ کئی اہم کاروباریوں اور بینک سے قرض لیكر ملک چھوڑنے والے لوگوں کی تصویر لگائی گئی ہے۔ اس کے ساتھ مودی کے ٹوئٹس ’میں بھی چوکیدار‘ جملہ بھی دکھایا گیا ہے۔

بی جے پی کے سینئر رہنما سبرامنیئن سوامی نے ٹوئٹ کےذریعہ 'چوکیدار' مہم پر طنز کرتے ہوئے کہا کہ میں برہمن ہوں چوکیدار نہیں۔

مزید دیکھیے
-----------

* چوکیدار چور ہے

حوالہ جات
---------

1. ↑
2. ↑
3. ↑
**ابراہیم جلیس** 11 اگست 1922ء کو ہندوستان کی متمول ریاست حیدرآباد دکن میں پیدا ہوئے۔ ادیب اور صحافی تھے۔ طنز و مزاح اور فکاہیہ مضامین کے ساتھ سنجیدہ مضامین بھی سپرد قلم کیے، پیدائشی نام محمد ابراہیم حسین تھا مگر ابراہیم جلیس سے شہرت پائی۔ ابتدائی تعلیم مشہور شہر گلبرگہ دکن سے حاصل کی، انٹرمیڈیٹ عثمانیہ یونیورسٹی سے کرنے کے بعد مزید تعلیم کے لیے علی گڑھ چلے گئے۔ علی گڑھ مسلم یونیورسٹی سے بی اے کی تعلیم مکمل کہ۔

پاکستان ہجرت
------------

1948ء میں پاکستان آ گئے۔ کچھ عرصہ فری لانسر رہے، پھر روزنامہ جنگ کراچی کے ادارہ تحریر میں بطورِ کالم نویس شامل ہو گئے۔ 1972میں روزنامہ حریت کراچی اور 1976ء میں روزنامہ مساوات کراچی کے مدیر مقرر ہوئے۔ 14 سال کی عمر میں پہلا مضمون حیدرآباد دکن کے مؤقر روزنامہ رہبر دکن میں شائع ہوا۔ اور اسی سے ادبی زندگی کا آغاز ہوا۔ تصانیف میں افسانوں کے پانچ مجموعے (چالیس کروڑ بھکاری، آزاد غلام، دو ملک ایک کہانی، جیل کے دن جیل کی راتیں، زمین جاگ رہی ہے) ہیں۔ روس، چین اور امریکا کے سفرنامے اور ایک سٹیج ڈراما اجالے سے پہلے قابلِ ذکر ہیں۔

حوالہ جات
---------

1. ↑  اردو ڈائجسٹ، اگست 2021۔ 2021۔ صفحہ: 195
**ہوجہ اسحاق آفندی** (1774 آرتا میں - 1835 سویز میں ) ایک عثمانی ریاضی دان اور انجنیئر تھے۔

زندگی
-----

اسحاق آفندی کی پیدائش آرتا (اب یونان میں ) میں ہوئی تھی ، وہ غالبا سن 1774 میں یہودی گھرانے میں پیدا ہوئے تھے۔ ان کے والد نے اسلام قبول کیا تھا۔  والد کے انتقال کے بعد ، وہ قسطنطنیہ چلے گئے ، جہاں انھوں نے ترکی ، عربی اور فارسی کے ساتھ ساتھ ریاضی اور دیگر غیر ملکی زبانیں(عبرانی، فرانسیسی، لاطینی، یونانی) بھی سیکھیں۔  

سلطان محمود ثانی کی سلطنت کو جدید بنانے کی کوششوں کے ایک حصے کے طور پر ، انھیں مکتبِ ہمایوں برائے عسکری انجینئری(ترکی:Mühendishane-i Berrî-i Hümâyûn) ( استنبول ٹیکنیکل یونیورسٹی کی پیشرو ) میں انسٹرکٹر (ہوجہ یعنی، "ماسٹر ، استاد") مقرر کیا گیا تھا۔ جولائی 1824 میں انھیں ترجمانِ بابِ عالی مقرر کر دیا گیا ، اس عہدے پر وہ 1828/9 تک فائز رہے ، جب ممکنہ طور پر *ریئس الکتاب* پرتیو پاشا کے خدشات کہ یہ اس کی جگہ پر نہ آجائے کی وجہ سے انھیں برخواست کر دیا گیا۔ روس-ترکی جنگ کے دوران ، اسحاق آفندی نےقلعوں کی تعمیر کی نگرانی میں کچھ وقت گزارا پھر مکتبِ ہمایوں برائے عسکری انجینئری میں اپنی تدریسی نوکری دوبارہ شروع کرلی ، جہاں وہ دسمبر 1830 / جنوری 1931 میں ہیڈ انسٹرکٹر ( *باش ہوجہ* ) بن گیا۔ ہیڈ انسٹرکٹر کی حیثیت سے ، انھوں نے نصاب میں اصلاحات اور اساتذہ کی تدریسی استعداد کو بڑھانے کے لیے کچھ اقدامات اٹھائے ، لیکن ان کے بااثر پیش رو ، سید علی پاشا عثمانی دربار میں اپنے روابط کے ذریعہ انھیں حج کے لیے مدینہ منورہ بھجوانے میں کامیاب ہو گئے۔انھیں *حج کے* ساتھ ساتھ وہاں کے مقدس مقامات کی مختلف بحالیوں کی نگرانی بھی کرنا تھی۔ 1835 میں استنبول واپسی کے دوران ، ان کا سویز میں انتقال ہو گیا ، وہیں انھیں سپرد خاک کر دیا گیا۔

تخلیقات
-------

ان کا مرکزی کام ، مجموعہ علومِ ریاضیہ ، چار جلدوں پر مشتمل کتاب تھی جو 1831 اور 1834 کے درمیان شائع ہوئی۔ اس میں ریاضی ، طبیعیات ، کیمیا اور ارضیات پر متعدد عصری فرانسیسی تخلیقات کے تراجم تھے ، اس نے مسلم دنیا میں بہت سے عصری سائنسی تصورات کو متعارف کروانے میں اہم کردار ادا کیا: *انسائیکلوپیڈیا اسلام(دائرۃ المعارف الاسلامیہ) کے مطابق*، "یہ جدید طبعی اور قدرتی علوم پر ترکی میں پہلا کام تھا اسے عربی کی بنیاد پر سائنسی اصطلاحات کو متعارف کروانے کا اعزاز بھی حاصل ہے ، جو ترکی میں 1930 کی دہائی تک جبکہ عرب ممالک میں اب بھی استعمال ہوتی ہیں "۔  انھوں نے انجینیرنگ اور عسکری سائنس پر بھی متعدد مضامین لکھے۔

حوالہ جات
---------

1. 1 2  سی ای آر ایل - آئی ڈی:  — بنام: Hoca İshak Efendi — اخذ شدہ بتاریخ: 9 اکتوبر 2017
2. ↑  Aksel Erbahar (2010)۔ "Ishak Efendi, Hoca"۔ $1 میں Norman A. Stillman۔ Encyclopedia of Jews in the Islamic World
3. ↑  E. Kuran (1960–2005ء)۔ "ḳh̲od̲j̲a Isḥāḳ Efendi"۔ دَ انسائیکلوپیڈیا آف اسلام، نیو ایڈیشن (12 جلدیں.)۔ لائیڈن: ای جے برل۔ صفحہ: 112–113  الوسيط `|name-list-style=` تم تجاهله (معاونت)
4. 1 2 3  Bernard Lewis (1968)۔ The Emergence of Modern Turkey (2nd ایڈیشن)۔ London: Oxford University Press۔ صفحہ: 86, 88
**ممتا ساگر** ہندوستانی شاعرہ، تعلیمی ماہر اور سماجی کارکن ہیں جو کناڈا زبان میں لکھتی ہیں۔

ان کی تحریروں میں سیاست، حقوق نسواں، لسانی اور ثقافتی تنوع کے امور پر توجہ دی جاتی ہے۔ وہ سرشتی انسٹی ٹیوٹ آف آرٹ ، ڈیزائن اور ٹیکنالوجی میں تعلیمی اور تخلیقی تحاریر کی پروفیسر ہیں۔

تعلیم اور کیریئر
----------------

ممتا ساگر نے حیدرآباد یونیورسٹی سے تقابلی ادب میں پی ایچ ڈی کی ڈگر لے رکھی ہے۔

وہ حیدرآباد سینٹرل یونیورسٹی اور بنگلور یونیورسٹٰ میں تقابلی ادب، تراجم مطالعہ، کناڈا ادب، نسائیت اور ثقافتی ادب پڑھاتی رہی ہیں۔ ممتا ساگر کو 2015 میں چارلس والیس انڈیا ٹرسٹ فیلوشپ مل چکی ہے۔

دیگر قابل ذکر کام
-----------------

ممتا ساگر نے شاعری ، نثر اور تنقیدی تحریروں کا ترجمہ کناڈا اور انگریزی زبان میں کیا ہے۔ ان کی اپنی نظموں کا متعدد زبانوں میں ترجمہ کیا گیا ہے  اور انھیں جین یونیورسٹی بنگلور اور کیرالہ یونیورسٹی کی نصابی کتب میں شامل کیا گیا ہے۔

ان کی کچھ نظموں پر موسیقی بھی ترتیب دی گئی ہے جن میں موسیقار واسو ڈکشٹ ، بندومالینی اور سنیتھا اننتھاسوامی شامل ہیں۔  

ممتا ساگر نے انٹرورژن 1، 2 ، 3 نام سے نظمیں لکھیں اور پھر اسی نام کے اپنے ہی مجموعہ پر مبنی تین شاعری فلمیں تیار کیں ، ان فلموں کی تیار ی سریشتی فلمز نے ویلز-انڈیا کے تعاون سےکی۔

انھوں نے گوری لنکش کے لیے ایک نظم لکھی اور پھر اس نظم کی ویڈیو پیش کش بھی خود ہی کی۔ 

ممتا ساگر نے حیدرآباد اور بنگلور میں متعدد بین الاقوامی ، قومی شاعری اور تھیٹر کے پروگراموں کاانعقاد کیا ہے جس میں کاویا سنجے بھی شامل ہے۔ کاویا سنجے بنگلور لٹریچر فیسٹیول ہے جو بنیادی طور پر کثیر لسانی شاعری تقریب ہے ۔

وہ بین الاقوامی شاعری کے ترجمے کے منصوبوں میں  بہت سرگرم عمل ہیں۔

حوالہ جات
---------

1. ↑  Arundhathi Subramaniam۔ "Mamta Sagar (poet) - India"۔ Poetry International Archives۔ اخذ شدہ بتاریخ 19 اپریل 2020
2. ↑  "Teaching Faculty"۔ Srishti Institute of Art, Design and Technology۔ 16 اپریل 2020 میں اصل سے آرکائیو شدہ۔ اخذ شدہ بتاریخ 19 اپریل 2020  الوسيط `|url-status=` تم تجاهله (معاونت)
3. ↑  K. C. Deepika۔ "Introducing Kannada classics in rock form"۔ The Hindu۔ اخذ شدہ بتاریخ 19 اپریل 2020
4. ↑  "Song - Slaughter"۔ I - Awadhi۔ اخذ شدہ بتاریخ 19 اپریل 2020 [*مردہ ربط*]
5. ↑  Sowmya Aji۔ "Poetry flowed like blood and tears at a rally in Bengaluru this week to protest the murder of Gauri Lankesh"۔ Economic Times۔ India Times۔ اخذ شدہ بتاریخ 19 اپریل 2020
6. ↑  Sabine Peschel۔ "Project 'Poets Translating Poets' proves that poetry is more than art"۔ Deutsche Welle۔ اخذ شدہ بتاریخ 20 اپریل 2020
7. ↑  "Mamta Sagar"۔ Literature Across Frontiers۔ اخذ شدہ بتاریخ 20 اپریل 2020
**برأت عثمان بن عثمان** سنی عالم دین ظفر احمد عثمانی کا رسالہ ہے۔ جس میں ابوالاعلی مودودی کے صحابہ کرام کے متعلق علمی وتاریخی مغالطوں کا ازالہ کیا گیا ہے۔

تعارف
-----

ظفر احمد عثمانی کا یہ تحقیقی مقالہ جس میں خلیفۂ راشد سوم عثمانؓ بن عفان اور صحابی رسول امیر معاویہؓ اور عمرو بن العاصؓ پر اٹھائے گئے مشہور اعتراضات کا تحقیقی جائزہ لیا گیا ہے۔

وجہ تالیف
---------

ظفر احمد عثمانی کے ڈھاکہ یونیورسٹی اور مدرسہ عالیہ میں قیام کے دوران انگریزی تعلیم یافتہ طلبہ سے معلوم ہوا کہ کالجوں میں پڑھائی جانے والی تاریخ سے صحابی امیر معاویہ اور عمرو بن العاص سے بدگمانی پیدا ہوتی ہے حالانکہ یہ صحابی ہیں۔ ڈھاکہ میں قیام کے دوران ہی ایک رسالہ "کف اللسان عن معاویہؓ ابی سفیان" لکھا لیکن وہ مسودہ ہی کی صورت میں رہا طبع نہ ہو سکا۔ بدقسمتی سے بارش کی وجہ سے خراب ہو گیا۔اخبار ہفت روزہ شہاب لاہور کی چند اشاعتوں میں حضرت عثمان بن عفان کی برات کے متعلق چند مضامین چھپے جس سے معلوم ہوا کہ کہ بعض صحافیوں نے نے ان کی شان میں نازیبا کلمات کہے۔ اخبار ہفت روزہ شہاب میں اجمالی تبصرے پر اتفاق کیا گیا تھا۔ مفصل تحقیقی جوابات کی ضرورت محسوس کرتے ہوئے ظفر احمد عثمانی نے اس موضوع پر لکھنے کا مصمم ارادہ کیا۔

موضوعات
-------

* شان عثمان بن عفان
* شان معاویہؓ
* قصاص عثمانؓ
* شہادت عمارؓ
* خمس کا قصہ
* حضرت معاویہؓ کی گورنری
* حضرت عثمانؓ حضرت علیؓ کی نظر میں
* فتوحات عثمانی

حوالہ جات
---------

1. ↑  برأت عثمان بن عفان ،ظفر احمد عثمانی ،صفحہ ٦، ناشر ادارہ اسلامیات لاہور
2. ↑  برأت عثمان بن عفان ،ظفر احمد عثمانی ،صفحہ ٦،٧، ناشر ادارہ اسلامیات لاہور
3. ↑  برأت عثمان بن عفان ،ظفر احمد عثمانی ،صفحہ ٨,٩، ناشر ادارہ اسلامیات لاہور
4. ↑  برأت عثمان بن عفان ،ظفر احمد عثمانی ،فہرست موضوعات، ناشر ادارہ اسلامیات لاہور

مزید دیکھیے
-----------

برات عثمان بن عفان
*ٹہنی* ہندی زبان سے ماخوذ اسم 'ٹہنا' کا آخری حرف 'الف' حذف کر کے 'ی' لگانے سے 'ٹہنا' کی تصغیر 'ٹہنی' بنا اردو میں بطور اسم مستعمل ہے 1769ء میں "آخرگشت" کے قلمی نسخہ میں مستعمل ملتا ہے۔  ٹہنی کا لغت میں معنی ہے  درخت کی چھوٹی شاخ، اس لفظ  کے کئی مترادفات ہیں مثلا شاخ، شاخچہ، ڈالی۔

ٹہنی  درخت کا ایک اہم جز ہوتی ہے جو درخت کے حساب سے موٹی، پتلی، کمزور اورمضبوط ہوتی ہے  البتہ درخت کی جڑ ٹہنی سے کئی گنا زیادہ مضبوط اور موٹی ہوتی ہے۔ یہ بھی یاد رہے کہ درخت کی ساری ٹہنیاں یکساں نہیں ہوتیں ہیں؛ بلکہ کوئی پتلی اور کوئی موٹی کوئی مضبوط اور کوئی کمزور ہر طرح کی ہوتی ہے، اسی طرح سے بعض ٹہنی میں پتیاں بکثرت ہوتی ہیں اور بعض میں بہت کم ہوتی ہیں ؛ ہاں جس ٹہنی میں پتے زیادہ ہوں اس ٹہنی میں ہوا بھی بہت ہوتی ہے، اسی طرح جس درخت  میں  ٹہنیاں اور پتے بکثرت ہوں اس کا سایہ بھی بہت شاندار ہوتا ہے اور لوگ اس کے سایہ کے نیچے خوب بیٹھتے اور آرام کرتے ہیں، اسی طرح جانور بھی اس سے خوب فائدہ اٹھاتے ہیں۔

ٹہنی بھی درخت کے حساب سے آہستہ آہستہ بڑھتی ہے ایک دفعہ ہی بڑی اور سایہ دار نہیں ہوجاتی ہے، اسی طرح موسم اور حالات کے لحاظ سے بھی ٹہنی پر پتے کبھی زیادہ اور کبھی کم رہتے ہیں؛ یعنی موسم کے لحاظ سے کم زیادہ ہوتے رہتے ہیں؛ ہاں خشک ہوکر کے بھی ٹہنی سے بہت سارے پتے جھڑتے رہتے ہیں۔

ٹہنیاں تقریباً سارے درختوں میں پائی جاتی ہیں، ٹہنی کی کثرت وقلت سے درخت کی خوبصورتی میں اضافہ اور کمی ہوتی رہتی ہے۔

*حوالہ جات*

1. ↑  "http://urdulughat.info/words/3161-%D9%B9%DB%81%D9%86%DB%8C"۔ 12 جنوری 2021 میں اصل سے آرکائیو شدہ  الوسيط `|url-status=` تم تجاهله (معاونت); روابط خارجية في `|title=` (معاونت)
2. ↑  "http://urdulughat.info/words/3161-%D9%B9%DB%81%D9%86%DB%8C"۔ 12 جنوری 2021 میں اصل سے آرکائیو شدہ  الوسيط `|url-status=` تم تجاهله (معاونت); روابط خارجية في `|title=` (معاونت)
**نون** قبیلے کا مورث اعلیٰ راجا نون جٹ بھٹی تھا۔ راجا نون دراصل جٹ بھٹی خاندان کی شاخ سے چندر ونشی تھا۔ نون گوت ‘گجر، جٹ اور راجپوت تینوں قبائل میں موجود ہے۔ ضلع ملتان کی تحصیل شجاع آباد کے شمال میں وہ نمایاں ہیں ـ۔ان کی ایک شاخ جو ضلع لودھراں کی تحصیل کہروڑ پکا کی یونین کونسل نوقابل واہ میں آباد ہے۔اس شاخ کا مشہورخاندان رانا اللہ ڈتہ نون کا ہے جو دہلی کے قریب کسی تهانے واہن نامی جگہ سے ہجرت کر کے آئے اور سید جلال نے انھیں مسلمان کیاـ وہ اپنے نام کے ساتھ رانا لگاتے ہیں ـ شجرہ نسب نون،چنڑ, اُتیرا، کانجو اور کلیار کو راج وردھن جٹ بھٹی کے بیٹے دیکهاتا ہے ـ جو الگ الگ ذیلی قبیلوں کے مورث اعلیٰ بنے۔ ایک اور شجرے کی رو سے جے اور اُتیرا دونوں نون اور جکهڑ کے بھائی ہیں۔ نون سرگودھا ساہیوال ملتان لودھراں میں بھی ملتے ہیں جہانپر یہ زراعت پیشہ جاٹ قبیلہ مانے جاتے ہیں۔

نون مشاہیر
----------

* ملک فیروز خان نون
* ملک ظہور حیات نون
* وقار النسا نون
* طحیہ نون
* ملک عدنان حیات نون

نون علاقے
---------

* نونانوالی
* کوٹلی نوناں
* نور پور نون
* وانڈھی نوناں
* چاہ نوناں والا
* حلال پور نوناں
* ظفر آباد نون
* سردار پور نون
* امین آباد نون
* سلطان پور نون

حوالہ جات
---------
Bangalore, India**گھریلو کوا** ‎(Corvus splendens)‎جسے کولمبو کوا بھی کہا جاتا ہے۔ کووں کے خاندان کا عام پرندہ ہے۔ جس کا اصل مسکن ایشیا ہے۔ لیکن اب یہ دنیا کے دوسرے حصوں میں بھی دیکھا گیا ہے۔

اس کی رنگت سیاہ ہوتی ہے۔

خواص
----

اس کا سائز جیک ڈا‎ ‎(JACKDAW) اور کریون کرو CARRION CROW)‎ ) کے سائز کے درمیان ہوتا ہے۔ تقریبا 40 سینٹی میٹر۔ لیکن یہ ان سے زیادہ پتلا ہوتا ہے۔ اس کا سر،چونچ،پر،دم اور ٹانگیں سیاہ رنگ کی ہیں۔ جبکہ گردن اور سینہ ہلکے سرمئی رنگ کے ہیں۔ ان کی جسامت ہر علاقے میں مختلف ہوسکتی ہے۔

مسکن
----

گھریلو کوا پاکستان،سری لنکا،نیپال،مالدیپ،جنوب مشرقی تھائی لینڈ،جنوبی ایران،بھارت اور بنگلہ دیش میں پایا جاتا ہے۔

کوے کے بچے گھونسلے میں
کوے کے انڈے
گھریلو کوے انسانی آبادیوں کے نزدیک رہتے ہیں۔ اونچے درختوں پر گھونسلے بناتے ہیں۔
اور 3 سے 6 انڈے دیتے ہیں۔ یہ گھونسلا بناتے وقت حفاظت،انسانوں اور خوراک سے نزدیک رہنے کو ترجیح دیتے ہیں۔

رویہ
----

گھریلو کوا بہت چالاک پرندہ ہے۔ اس کی نظر بہت تیز ہوتی ہے۔ جو اسے خوراک اور دشمنوں سے آگاہ کرتی ہے۔ انسانوں سے خصوصا محتاط رہتا ہے۔ اور خطرے کی صورت میں کائیں کائیں کر کے آسمان سر پر اٹھا لیتا ہے۔ اور اپنے دوسرے ساتھی بھی بلا لیتا ہے۔ جو حفاظت کے لیے ادھر ادھر چکر لگاتے رہتے ہیں۔
کوا اپنے بچوں اور انڈوں کی بہت حفاظت کرتا ہے۔ اگر کہیں چیل یا بلی نظر آجائے۔ تو کوے اس پر پل پڑتے ہیں۔ اور اسے وہاں سے بھاگنے پر مجبور کردیتے ہیں۔ اگر ان کے گھونسلے سے انڈے نکالنے کی کوشش کی جائے۔ تو یہ انسان کے سر پر ٹھونگے مار مار کر خون نکال دیتے ہیں۔ اس لیے اسے سب سے چالاک پرندہ مانا جاتا ہے۔

‎کوے پانی میں‎

خوراک
-----

کوا کچا اور پکا ہوا گوشت بے حد شوق سے کھاتا ہے۔ کوا گندھا ہوا آٹا تھال پر سے چنگیر پرے کر کے کھا لیتا ہے۔ دیگچی میں سے تھالی پرے پھینک کر دودھ پیتا ہے اور کھیر بھی کھاتا ہے۔ کوا پلاؤ اور کچے چاول، چھوٹے کیڑے مکوڑے،بیج،دوسرے پرندوں کے انڈے اور بچے اور پھل وغیرہ کھاتا ہے۔ کوے بچوں کے ہاتھوں سے روٹی،بسکٹ وغیرہ بھی چھین کر خود کھا لیتے ہیں۔ کوا قناعت پسند اور ہر حال میں راضی رہتا ہے۔ جو چیز کھانے کو مل جائے .کھا لیتا ہے۔

مزید دیکھیے
-----------

1 گھریلو چڑیا
2 شارق





1. 1 2  ربط : ITIS TSN   — اخذ شدہ بتاریخ: 19 ستمبر 2013 — عنوان : Integrated Taxonomic Information System — شائع شدہ از: 20 اگست 1999
2. 1 2  ربط : ITIS TSN   — عنوان : IOC World Bird List Version 6.3 —
3. 1 2  ربط : ITIS TSN   — عنوان : IOC World Bird List. Version 7.2 —
4. 1 2  مکمل کام یہاں دستیاب ہے:  — عنوان : World Bird List —  : اشاعت 6.4 —
5. 1 2  مکمل کام یہاں دستیاب ہے:  — عنوان : IOC World Bird List Version 7.1 —
6. 1 2  مکمل کام یہاں دستیاب ہے:  — عنوان : IOC World Bird List Version 7.3 —
7. 1 2  مکمل کام یہاں دستیاب ہے:  — عنوان : IOC World Bird List Version 8.1 —
**جسٹن لی اونٹونگ** (پیدائش: 4 جنوری 1980ء) جنوبی افریقہ کے سابق کرکٹ کھلاڑی ہیں ، جنھوں نے کیپ کوبراز کے لیے مقامی کرکٹ کھیلی۔ انھوں نے آل راؤنڈر کے طور پر 2 ٹیسٹ ، 26 ایک روزہ اور 12 ٹوئنٹی 20 انٹرنیشنل کھیلے ہیں۔

### کیریئر

اونٹونگ نے اپنے فرسٹ کلاس کیریئر کا آغاز بولنڈ کے ساتھ کیا۔ فروری 1998ء میں پارل میں نٹال کے خلاف اپنا آغاز کیا۔ انھوں نے فروری 1999ء میں جنوبی افریقہ کی انڈر 19 ٹیم کے ساتھ پاکستان کا دورہ کیا اور پھر اس سال کے آخر میں جنوبی افریقہ اکیڈمی کے ساتھ آئرلینڈ اور سکاٹ لینڈ کا دورہ کیا۔ انھوں نے جنوری 2000ء میں دورہ انگلینڈ کی ٹیم کے خلاف جنوبی افریقہ کی دعوت الیون کے لیے کھیلا اور وہ جنوبی افریقہ Aسکواڈ کے رکن تھے جو اگست اور ستمبر 2000ء میں ویسٹ انڈیز گئے تھے۔ مکمل جنوبی افریقی سکواڈ میں ان کی پہلی ترقی 2001ء کے اوائل میں ویسٹ انڈیز کے دورے کے ساتھ ہوئی جہاں ان کے پرسکون رویے نے انھیں اپنے ساتھی ساتھیوں کی طرف سے "راؤڈی" کا لقب حاصل کیا۔  اس نے جمیکا میں پہلے ون ڈے میں اپنا بین الاقوامی آغاز کیا، نویں نمبر پر 11 رنز بنائے اور 5اوورز کرائے۔ اس نے سیریز میں 7میں سے 6میچ کھیلے لیکن مجموعی طور پر صرف 13 رنز اور 2وکٹیں حاصل کیں۔ انھوں نے ستمبر 2001ء میں زمبابوے میں مزید ایک روزہ بین الاقوامی کھیلا، اس کے بعد آسٹریلیا کے دورے کے لیے منتخب ہونے سے پہلے۔ پہلے دو ٹیسٹ میچوں سے باہر رہ گئے۔ اس کے بعد انھیں بہت زیادہ تنازعات کے درمیان سڈنی ٹیسٹ کے لیے منتخب کر کے روشنی میں ڈال دیا گیا جب سلیکٹرز نے جیک روڈولف کو ان سے آگے منتخب کیا تو ان کو یو سی بی کے اس وقت کے صدر پرسی سون نے زیر کر دیا۔ سون نے اصرار کیا کہ جنوبی افریقہ کی نسلی کوٹہ پالیسی کے حصے کے طور پر روڈولف کی بجائے اونٹونگ جو کیپ کلرڈ ہے، کھیلے اور اونٹونگ نےایس سی جی میں اپنا ٹیسٹ ڈیبیو کیا۔ انھوں نے بھاری شکست میں 9 اور 32 رنز بنائے۔ اونٹونگ نے ایک روزہ کرکٹ میں جنوبی افریقہ کے لیے وقفے وقفے سے کھیلنا جاری رکھا ہے لیکن 2004ء میں کولکتہ میں ہندوستان کے خلاف صرف ایک اور ٹیسٹ کھیلا ہے۔ اس نے 2002-03ء میں بارڈر کے خلاف 4/66 کے اپنے بہترین باؤلنگ کے اعداد و شمار واپس کیے اور اگلے سیزن میں مشرقی صوبے کے خلاف اپنا سب سے زیادہ فرسٹ کلاس سکور 166 مرتب کیا۔ 2004-05ء میں اونٹونگ نئی تشکیل شدہ لائنز فرنچائز میں چلا گیا اور ستمبر 2008ء میں کیپ کوبراز میں بطور کپتان شامل ہونے سے پہلے 4 سیزن تک ان کے لیے کھیلا۔  2011-12ء کے سیزن میں کیپ کوبراز کے لیے شاندار فارم کے بعد اسے تجربہ کار گریم سمتھ کی قیمت پر نیوزی لینڈ کے خلاف جنوبی افریقہ کی ٹوئنٹی 20 اور 50 اوور کی ٹیم میں قومی ٹیم میں شامل کیا گیا۔  اگست 2017ء میں انھیں ٹی20 گلوبل لیگ کے پہلے سیزن کے لیے سٹالن بش مونرچ کے دستے میں شامل کیا گیا۔  تاہم اکتوبر 2017ء میں کرکٹ جنوبی افریقہ نے ابتدائی طور پر ٹورنامنٹ کو نومبر 2018ء تک ملتوی کر دیا، اس کے فوراً بعد اسے منسوخ کر دیا گیا۔

حوالہ جات
---------

1. ↑   Cricinfo, 3 January 2015
2. ↑  Cricinfo player page
3. ↑  "Ontong to lead Cobras"۔ 04 مارچ 2016 میں اصل سے آرکائیو شدہ۔ اخذ شدہ بتاریخ 09 ستمبر 2022  الوسيط `|url-status=` تم تجاهله (معاونت)
4. ↑  
Justin Ontong recalled to limited-overs squads ESPNCricinfo. Retrieved 25 January 2012
5. ↑  "T20 Global League announces final team squads"۔ T20 Global League۔ 05 ستمبر 2017 میں اصل سے آرکائیو شدہ۔ اخذ شدہ بتاریخ 28 اگست 2017
6. ↑  "Cricket South Africa postpones Global T20 league"۔ ESPN Cricinfo۔ اخذ شدہ بتاریخ 10 اکتوبر 2017
**ویہی** نیوزی لینڈ کے شمالی جزیرے میں ضلع ہوراکی کا ایک قصبہ ہے، خاص طور پر سونے کی کان کے شہر کے طور پر اپنی تاریخ کے لیے قابل ذکر ہے۔یہ قصبہ کورومینڈیل جزیرہ نما کے دامن میں ہے، خلیج کی بہتات کے مغربی سرے کے قریب ہے۔ قریبی ریزورٹ ٹاؤنویہی بیچ ، مشرق میں دس کلومیٹر کے فاصلے پر، اکثر بے آف پلینٹی خطے کا سب سے مغربی نقطہ سمجھا جاتا ہے۔ مغرب میں کیمائی سلسلوں کی پہاڑیاں ہیں۔ اس سمت سے سڑک تک رسائی کارنگاہاکے گھاٹی والی سڑک سے ہوتی ہے۔ ویہی کی آب و ہوا گرم اور معتدل ہے  لیکن نیوزی لینڈ کے مشرقی ساحل کے لیے 2147 کی اوسط سالانہ بارش کے ساتھ غیر معمولی طور پر زیادہ بارش ہوتی ہے۔ ملی میٹر

### ڈیموگرافکس

ویہی، جو ویہی شمالی، ’’مشرقی اور وحی جنوبی کے شماریاتی علاقوں پر مشتمل ہے، 2018ء کی نیوزی لینڈ کی مردم شماری میں 5,403 کی آبادی تھی، جو 2013 کی مردم شماری کے بعد سے 741 افراد (15.9%) کا اضافہ اور 783 افراد کا اضافہ (16.9) %) 2006 کی مردم شماری کے بعد سے۔ 2,223 گھرانے تھے۔ 2,604 مرد اور 2,790 خواتین تھیں، جن کا جنس کا تناسب 0.93 مرد فی عورت ہے، جس میں 15 سال سے کم عمر کے 930 افراد (17.2%)، 15 سے 29 سال کی عمر کے 729 (13.5%)، 2,196 (40.6%) 64 سے 30 سال کی عمر کے تھے۔ اور 1,542 (28.5%) 65 یا اس سے زیادہ عمر کے ۔نسلیں 82.7% یورپی/پاکیہا، 23.0% ماوری، 3.7% بحر الکاہل کے لوگ، 4.6% ایشیائی اور 1.4% دیگر نسلیں تھیں (مجموعی تعداد 100% سے زیادہ ہو جاتی ہے کیونکہ لوگ متعدد نسلوں سے شناخت کر سکتے ہیں)۔بیرون ملک پیدا ہونے والے لوگوں کا تناسب قومی سطح پر 27.1% کے مقابلے میں 15.8% تھا۔اگرچہ کچھ لوگوں نے اپنا مذہب دینے پر اعتراض کیا، 53.6% کا کوئی مذہب نہیں تھا، 31.8% عیسائی، 0.7% ہندو، 0.2% مسلمان، 0.6% بدھ اور 4.5% دوسرے مذاہب تھے۔کم از کم 15 سال کی عمر کے لوگوں میں سے، 402 (9.0%) لوگوں کے پاس بیچلر یا اس سے زیادہ ڈگری تھی اور 1,320 (29.5%) لوگوں کے پاس کوئی رسمی قابلیت نہیں تھی۔ کم از کم 15 کی ملازمت کی حیثیت یہ تھی کہ 1,455 (32.5%) لوگ کل وقتی ملازم تھے، 690 (15.4%) جز وقتی تھے اور 225 (5.0%) بے روزگار تھے۔

حوالہ جات
---------

1. ↑  "Climate: Waihi - Temperature, Climate graph, Climate table - Climate-Data.org"۔ en.climate-data.org۔ اخذ شدہ بتاریخ 04 اگست 2016